**Ympäristöministeriö**

**Viite** Ympäristöministeriön kirje 19.10.2015 YM038:02/2011

**Asia** Lausunto Ympäristövalvonnan ohjeesta –luonnos 19.10.2015

Valvontaohjeen päivitys on tarpeellinen mutta esitettyä luonnosta on tarvetta tiivistää huomattavasti, jotta se voitaisiin antaa yleisenä viranomaisohjeena. Ohje-luonnos vastaa kysymyksiin mitä ympäristönsuojelun valvonta on, mutta se ei kuitenkaan palvele parhaalla tavalla ympäristönsuojelun valvonnan yleistä viranomaisohjausta, johon se on tarkoitettu. Valvontaohje-luonnos on sisällöltään erittäin laaja ja seikkaperäinen ja siinä kerättyä materiaalia olisi hyvä hyödyntää esimerkiksi valvojien koulutuksessa.

Ohje sisältää asioita ja viittauksia, jotka vanhenevat ja muuttuvat niin nopeasti, että ohje tulisi päivittää melkeinpä vuosittain eikä se ole todennäköistä. Ohjeeseen ei ole tarvetta sisällyttää normaaliin hyvään hallintoon liittyvää ohjeistusta eikä työn organisointiin ja työtapoihin liittyviä ohjeita, jotka ovat kunkin viranomaisen sisäisiä asioita. Tästä esimerkkinä on kappale 6.6. Ohjetta tulisi siis supistaa huomattavasti ja poistaa siitä mm. ne asiat, jotka sisältyvät Ympäristönsuojelun laillisuusvalvontaoppaaseen, varsinkin kun oppaassa ja ohjeluonnoksessa on esitetty joitain asioita hieman ristiriitaisesti, kuten tutkintapyynnön tekeminen.

Ohjeen tärkein tavoite tulisi olla valvonnan yhtenäistäminen eri viranomaisissa siten, että kaikkia asianosasia kohdellaan ja palvellaan samalla tavalla ja ympäristönsuojelun tavoitteet toteutetaan eri puolilla Suomea tasapuolisesti. Tällä hetkellä suurimmat erot valvonnassa johtuvat valvontaan käytettävissä olevista resursseista. Sen vuoksi ohjeeseen olisi tärkeää sisällyttää mm. selkeä ohjeistus riskinarviointiin perustuvalle valvonnan priorisoinnille, jotta sen perusteella olisi mahdollista kohdentaa valvontaa ja saada tietoa valvonnan tasapuolisuudesta ja palvelun laadusta. Resurssien ollessa vähäiset valvontatyö painottuu jälkivalvontaan ennakkovalvonnan jäädessä liian vähälle huomiolle, joka taas eriarvoistaa toiminnan harjoittajien ja haitankäsijöiden kohtelua.

Yksikönpäällikkö Lassi Liippo

Ylitarkastaja Eljas Hietamäki